“เงินบาท” เปิดแข็งค่า 35.34 บ. รอผลประชุมเฟด-ตัวเลขค้าปลีกสหรัฐ
เงินบาทเปิดตลาดเช้านี้แข็งค่า อยู่ที่ระดับ 35.34 บาท/ดอลลาร์ ตลาดรอรายงานประชุมเฟด-ตัวเลขค้าปลีกสหรัฐ
เงินบาทเปิดตลาดเช้านี้แข็งค่า อยู่ที่ระดับ 35.34 บาท/ดอลลาร์ ตลาดรอรายงานประชุมเฟด-ตัวเลขค้าปลีกสหรัฐ
17 ส.ค. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 35.34 บาท/ดอลลาร์ แข็งค่าจากเย็นวานที่ปิดตลาดที่ระดับ 35.52 บาท/ดอลลาร์ เงินบาทแข็งค่าขึ้นจากเย็นวาน สอดคล้องกับสกุลเงินอื่นในภูมิภาค หลังจากเมื่อคืนที่ผ่านมา ตัวเลขเศรษฐกิจสหรัฐฯ เดือนก.ค. ออกมาแบบผสม คือ มีทั้งดีกว่าที่ตลาดคาด และแย่กว่าที่ตลาดคาด โดยในส่วนของตัวเลขการเริ่มสร้างบ้านเดือนก.ค. ลดลงต่ำสุดตั้งแต่ ก.พ.64 ในขณะที่ตัวเลขผลผลิตภาคอุตสาหกรรมโดยรวมเดือน ก.ค.เพิ่มขึ้น 0.6% จึงทำให้ดอลลาร์สหรัฐอ่อนค่าลง ส่งผลให้บาทปรับตัวแข็งค่า
“เมื่อคืนนี้ ตัวเลขเศรษฐกิจสหรัฐฯ ออกมาแบบผสม ทั้งผลผลิตภาคอุตสาหกรรม และตัวเลขบ้าน ทำให้ดอลลาร์ย่อตัวลง ส่งผลให้บาทแข็งค่า ด้านสกุลเงินภูมิภาคส่วนใหญ่ก็แข็งค่าเช่นกัน” นักบริหารเงินระบุ
ทั้งนี้ คาดว่า วันนี้เงินบาทจะเคลื่อนไหวในกรอบ 35.30-35.50 บาท/ดอลลาร์  ปัจจัยที่ต้องติดตามวันนี้ คือ รายงานการประชุมเฟดรอบเดือนก.ค. และตัวเลขยอดค้าปลีกเดือนก.ค. ของสหรัฐฯ